送高執中赴文州楒林
作者：李新
朝代：宋

paragraphs: 兩眼追霜鷹，鐵石懸肺腑。
何爲向北風，送子淚如雨。
平生珍古交，及今未多數。
相逢漢江曲，聊作蘋鷗聚。
我疾子不憎，人棄子或取。
莊舄尚資越，茅蘭植當戶。
坐與斥鷃爭，秋蓬塌雲羽。
嘗笑禰正平，飛毫賦鸚鵡。
身爲机上肉，手復亂撾鼓。
老瞞畏口實，假手待黄祖。
早知時不容，歛板就公府。
社櫟名散材，長年謝斤斧。
文豹皮爲災，安所逃繒罟。
我亦懲禰生，嚴律繩步武。
閉門收舊學，不管脣舌腐。
子今落窮邊，武庫泣降虜。
過客無隻輪，捷布恐旁午。
黑雲壓孤堞，殘月走夜麈。
四鄰遞陰風，隔壁嘯乳虎。
非但飲徒曠，愈覺詩思苦。
參軍新婦賢，眉頰生媚嫵。
慰子遠行役，舉桉頭自俯。
已聞富書囊，到即充棟宇。
異時寶弓劍，棄置賤如土。
承平諸將老，誰復師尚父。
可憐高閤生，落筆輒杕杜。
宛然瓊瑤姿，寒光照玄圃。
再入烏衣曲，觀者但如堵。
襄陽佳山水，檀欒結鄰塢。
蚤晚折簡來，爲子脫簪組。